1Amu na Paulo ku Silas bátɔlɔ bésie ɔma ɔni baalɔ Derbe, na bákɛ mmɔ bávi bésie Listra. Na mmɔ na bésie bátánu ɔfɔtaadine ɔni baalɔ Timoteo. Na uni ɔdi Yudani, na anwu lɛnɔ ɔ́fɔ Kristo ɔ́di. Nsu ɔti ɔdi Grikini. 2Na bafɔtaadine bani fui nkya Listra ku Ikonion ni, baabu Timoteo kaduɛ. 3Anwu geen na Paulo ɔ́wia ka utiku na ɔsiaku-nwu. Anwuɔsu ɔ́bla-nwu Yudafuɔ ɔlɔna bukulo ɔdi, ɔsika Yudafuɔ bani nkya amadɔ mmɔ fui bagyi ka ɔti ɔdi Grikini. 4Na ka báta ni, bakɛ baaví lɛma lɛni fui kemo, na baasu lɛla lɛni na Yerusalem benengu básu. Na básu-ma banii badi-nya lɛlɔ. 5Anwuɔsu bekyuli bammɔ bémomo bébu, na lɛni kani na bana bɔfɔtaadi lɛnɔ bɔ́yu ɔkplu búbu. 6Na nwuna kama ni, bávi bésie Ƒrigia ku Galatia, ɔsika Katɔti Kɔyu kútete-ma kufi ka basu litemi buni na Asia kalɔ lɛlɔ. 7Na ka bétédu Misia ni, báwia ka batávi Bitinia kalɔ lɛlɔ. Nsu mɛni lɛnɔ ni, Katɔti Kɔyu kútatuna ka besie mmɔ. 8Anwuɔsu básɔ bénwini básia Misia kalɔ na bétédu ɛpu kudɔ na ɔma ɔni baalɔ Troa. 9Usien ɔmmɔ ni, Paulo ɔ́nu budie bɔtina bɔdi na kɔna kemo. Na kɔna kɔmɛni kemo ni, ɔ́nu ɔnana ɔdi ɔni nási Makedonia na unye uuvele-nwu ɔnini, “Via bo Makedonia mɛni na ebebunku-bu o-o!” 10Amu na budie bɔtina bɔmɛni ɔsu ni, bɔ́klibi lɛlɔ na bɔ́tɔlɔ búsie Makedonia. Ɔsika ɔmɛni ɔɔtina-bu ka Blɔti ɔɔwia ka ɔtala-bu na busie butásu litemi buni lɛmɛni na mmɔ. 11Amu na bútélie ɔkɔlɔ ɔdi kemo na Troa, na bɔ́via búsie Samotrake. Na ka kadi kégye ni, búsie bútéduo Neapoli. 12Ka bɔ́si mmɔ ni, bútéduo Ƒilipi ɔni ndi Makedonia ɔma udeedi. Na mmɔ lɛnɔ ɔdi Romafuɔ kalɛkɛ. Na búlie mmɔ emeyi adi. 13Amu na lɛnwunameyi lɛlɔ ni, bɔ́vi bɔ́lɛ ɔma ɔmɛni kemo na búsie ketu kadi kudɔ na kesii kani na bɔ́kali ka mmɔ na bekyuli beesié taatákpali katɔ. Na búlie mmɔ bɔ́su beleku bani nébo mmɔ Blɔti litemi. 14Na bana kemo unwi baalɔ banii Lidia. Uuyé adi agyiedi na Tiatira, na ɔdi ukyuli ɔni mɔɔbu Katɔti geen. Na uwi ɔni na ɔkya uunú bula butemi bɔmɛni ni, Blɔti úbimi-nwu kasusu na ɔ́fɔ etemila ani na Paulo ɔ́su mɛni fui. 15Amu ka anwu ku nwuna kaduli bekyuli fui báfɔ ntu bɔkpila ɔdi ni, úvele-bu ɔnini, “Si bɛ́tuna bɛnii ndi ɔfɔtaadine geen nte Blɔti ni, na bibeduo-mi kudɔ.” Na ɔ́ni litemi lɛmɛni úneneku-bu útédu ka búsie bútéduo-nwu kudɔ. 16Amu na limeyi lɛdi uwi ɔni na búsela butákpali katɔ ni, bɔ́siaku ugblebi ɔdi ɔni lɛlɔ na kɔyu kukpidi kulie na uubó like. Na ɔɔbla egulabi kaduɛ teete nwuna benwoti. 17Amu na ugblebi ɔmɛni ɔ́siaku abu ku Paulo kama na ɔɔva taasu ɔnini, “Bekyuli bamɛni badi Katɔti kabla bablane, na bébo mɛni bani babatina-mii ngba bɔfɔ ulu!” 18Amu na lɛla lɛmɛni lísie anumi emeyi pii. Na ka Paulo ɔ́nɔ bɔnu ni, únwini na ɔ́su kɔyu kɔni nsiaku ugblebi ɔmɛni ɔnini, “Mɔɔbɔku-ɔ na Yesu Kristo lɛnyi kemo nnii vi lɛ-nwu lɛlɔ!” Na kɔnakunwi ni, kɔyu kukpidi kɔmɛni kɔ́vi kɔ́lɛ-nwu lɛlɔ kemo! 19Amu ka nwuna benwoti bánu ka bana lɛlakɛ lɛ́yii ɔsu ni, béfie Paulo ku Silas na báni-ma bésienku litemi katɛkɔ benengu na kuyentɛ. 20Na básu na kuye mmɔ banini, “Bekyuli bamɛni badi Yudafuɔ, na bakya beebile bula ɔma. 21Bakya baatina bekyuli ala ani na muunye teetile Romafuɔ ɔda bubo lɛlɔ.” 22Na bekyuli pii bábaka bámana-ma, na benye beedí Paulo ku Silas teete lɛlɔ. Na litemi batɛne bamɛni báya na báni-ma lɛwu bábwɛ, na béte kufi banii bebo-ma kugyiimi. 23Amu ka ebola éduo-ma lɛlɔ kaduɛ ni, béti-ma bátákya aban ɔtɔ. Na básu ukyuli ɔni mɔɔnu ama bani ntɛ ɔtɔ mmɔ lɛlɔ banii ɔda Paulo ku Silas kaduɛ. 24Na ka bébo-nwu ɔda lɛni ɔsu ni, úti-ma útákya kasuudikɔ fui na bébo-ma kɔgba. 25Amu na usientɛ uwi ɔni na Paulo ku Silas bakya baakpali katɔ na beedie lɛnu teete Katɔti ni, bani ntɛ ɔtɔ mmɔ bakya beenú. 26Kɔnakunwi ni, kalɔ kákunku momoomo, na ɔtɔ ɔmmɔ fui lɛnɔ ɔ́kunku ɔni na ɔtɔ kɔyakun fui kɔ́lɛmi, na kɔgba kɔni bébo báda batɔntɛne bammɔ fui kɔ́fɛ. 27Amu na bana lɛlɔ ɔnune úkeyi lɛlɔ ɔ́gyinya na ɔ́nu ka ɔtɔ ɔmmɔ kɔyakun fui kɔ́lɛmi kuwi. Na ka ɔ́kali ɔnii ɔtɔ batɛne bammɔ fui békeli ɔsu ni, ɔ́kpa nwuna kewii ɔnii ɔɔdú lɛlɔ. 28Nsu ka Paulo ɔ́nu ɔ́ti lɛla lɛni na ɔ́yɔ ka ɔbla lɛlɔ ɔsu ni, ɔ́kpali-nwu ɔ́su ɔnini, “Tabla! Bula fui bɔkya mɛni.” 29Amu na ukyuli ɔmɛni ɔ́lɔ ɔnii beti ukpo beboku. Na lɛlɔ bɔtɔ kemo ni, úbalɛ akɔnkɔ na Paulo ku Silas anumi. 30Na ka ɔ́da-ma údie ɔtɔ ɔmɛni kemo ni, úye-ma ɔnini, “Ati bene, bi na ɔlɛka lɛbla asa na lɛkɛ bɔfɔ?” 31Amu na básu-nwu banini, “Ƒɔ Blɔti Yesu Kristo di, na adubɔkɛ bɔfɔ, awɔ ku fula kaduli bekyuli fui.” 32Na bésie bátásu anwu ku nwuna kaduli bekyuli fui Blɔti lɛlɔ litemi buni lɛmɛni. 33Na usien ɔmmɔ kani na ɔ́mana-ma alɛbi ani nsia-ma lɛlɔ, na anwu ku nwuna kaduli bekyuli fui báfɔ ntu bɔkpila ɔdi. 34Amu na béduo ɔtɔ na úte-ma lɛla lɛdi bádi. Na nwuna kaduli bekyuli fui bákɛ ebiti geen, ɔsika báfɔ Katɔti bádi. 35Amu na kadi kégye ni, ɔma ɔmmɔ litemi batɛne bátala befiene banii bátásu ukyuli ɔni mɔɔnu batɔntɛne lɛlɔ mmɔ banii, “Nyonu bafɔ bammɔ na beteesie.” 36Amu na bana lɛlɔ ɔnune ɔmɛni ɔ́su Paulo ku Silas ɔnini, “Litemi batɛne banii nnyonu-mii na biteesie. Anwuɔsu biteesie ku keyi buɛɛ.” 37Amu na Paulo ɔ́su befiene bammɔ ɔnini, “Bébo-bu na bekyuli fui anumi ɔni bátatɛku-bu litemi lɛdi asa na béti-bu bátákya aban ɔtɔ kemo. Nsu ni, Romafuɔ na bɔdi! Na ɔfɛni na baawia ka bɔbɛ bɔtɔlɔ? Kudii! Ya ama alati bebo bebedie-bu!” 38Amu na befiene bamɛni bénwini bésie bátásu litemi batɛne kenye kamɛni. Na ka bénu ka Paulo ku Silas badi Romafuɔ ni, lifu lɛ́da-ma geen! 39Ɔmɛni ɔsu bésie bétékpi-ma kɔtɔ, na bákpanku-ma bálɛku aban ɔtɔ. Na bévele-ma banii batɔlɔ ɔma ɔmmɔ kemo na beteesie likpo bamba. 40Amu na Silas ku Paulo bátɔlɔ bésie Lidia kesii. Na mmɔ na bátánu bafɔtaadine bakladi. Na básɔ bákya-ma ogya bébu asa na bátɔlɔ ɔma ɔmmɔ kemo.
Copyright
Learn More
twi_Latn zho_Hant eng_Latn